วันนี้ผมมีร้านอาหารอร่อยๆมาแนะนำครับ เป็นร้านอาหารที่เพิ่งเปิดใหม่ได้เดือนกว่าๆ โดยเจ้าของร้านเป็น Chef.จากโรงแรมหรูใจกลางเมือง มาเปิดร้านตามความฝันของตัวเองครับ ร้านมีชื่อว่า The Kitchen by Chef Mod ครับ ^^

ร้าน The Kitchen by Chef Mod อยู่ในโครงการบุษราคัม เทอเรส บนถนนพุทธมณฑลสาย 2 ฝั่งถนนสวนผัก หรือถ้าให้พูดง่ายๆคือ ร้านอยู่ในโครงการติดกับโรงเรียนเพลินพัฒนาครับ หน้าร้านสามารถจอดรถได้ 4-5 คัน หากที่จอดหน้าร้านเต็มก็สามารถจอดริมถนนในโครงการได้ครับ ... ร้านเปิดได้ประมาณ 1 เดือน ภายในร้านใหม่และสะอาด โต๊ะเป็นหินอ่อนสีขาว เก้าอี้หนังสีดำ ดูดีทีเดียวครับ ภายในร้านมีที่นั่งประมาณ 40 ที่ครับ

จากที่ได้คุยกับ Chef. มด ผมจึงได้รู้ประวัติของ Chef. มาว่า...กว่าจะมาเป็นร้าน The Kitchen by Chef Mod ต้องผ่านอะไรมาบ้างนะครับ เริ่มแรก Chef.มด จบมัธยมจากโรงเรียนสวนกุหลาบวิทยาลัยและได้ไปเรียนต่อปริญญาทางด้านแพทย์เพราะคุณพ่อเป็นหมอที่โรงพยาบาลศิริราช .. แต่แล้ว Chef. ก็ได้มารู้ว่าตัวเองชอบทำอาหารเมื่อได้มีโอกาสมาเรียนทำอาหารที่ I-Tim หลังจากนั้นก็ได้ต่อยอดโดยไปศึกษาต่อด้านอาหารที่ William Angliss Institute ประเทศ Australia และเป็นครูสอนทำอาหารที่ Australia เป็นเวลา 7 ปี .... Chef.กลับมาเมืองไทยได้ 2 ปี และได้ทำงานเป็น Sous Chef ในโรงแรม โดยจะเป็นคนคิดเมนูพิเศษบน BlackBoard Special ในแต่ละวัน จนวันนี้ Chef.ได้มาเปิดร้านของตัวเองโดยใช้ชื่อร้านว่า "The Kitchen by Chef Mod" นั้นเอง

ทางร้านใช้วัตถุดิบในการปรุงอาหาร คุณภาพเดียวกับที่ Chef.ใช้ในโรงแรมครับ เนื่องจาก Chef. เคยชินกันวัตถุดิบที่มีคุณภาพและไม่อยากลดคุณภาพของอาหารที่ตัวเองทำนะครับ ผมแอบเห็นห้องครัวของทางร้าน.. เรียกได้ว่าเหมือนห้องครัวในโรงแรมย่อส่วนลงมาเลยครับ ^O^ ห้องครัวสะอาดทีเดียวครับ

มาถึงอาหารที่ผมทานครั้งนี้มี หอยแมลงภู่นิวซีแลนด์อบขนมปังกรอบและเนยสมุนไพร 145 บาท , เส้นลิงกวินี่ซอสมะเขือเทศรวมทะเลกับมะกอกดำ พริกแห้ง และ เคเปอร์ 195 บาท และ ซี่โครงหมูอบน้ำผึ้ง 220 บาท ส่วนเครื่องดื่มเป็น Blue Curacao Soda 55 บาท และ Apple Soda 55 บาท ราคานี้เป็นราคา Net แล้วครับ

... หอยแมลงภู่นิวซีแลนด์อบขนมปังกรอบและเนยสมุนไพร : จานนี้อร่อยมากกกกครับ รสชาติต่างไปจากที่ผมเคยทานมา เพราะส่วนใหญ่จะมีกระเทียม เนย และ ชีสเป็นเครื่องปรุง แต่มีลูกค้าบางคนไม่ชอบกลิ่นกระเทียม ของทางร้านจึงปรับสูตรใหม่ โดยจะปรุงรสด้วย ขนมปังอบ+พาเมซานชีส(เลือกเฉพาะที่มีอายุ 24 เดือน)+เกลือ+สมุนไพร และก่อนอบจะโรยด้วยเนยทำให้ได้รสชาติความมันและกลิ่นหอมของเนย แนะนำให้ลองทานครับ

... เส้นลิงกวินี่ซอสมะเขือเทศรวมทะเลกับมะกอกดำ พริกแห้ง และ เคเปอร์ : จานนี้ก็อร่อยอีกแล้วครับ ปกติในเมนูจานนี้จะใช้เส้นสปาเก็ตตี้ แต่ครั้งนี้ทาง Chef. แนะนำให้ลองทานเส้น ลิกินี่ ผมจึงลองสั่งดูครับ เส้นลิกินี่จะหนาและแบนมีน้ำมีนวลกว่าสปาเกตตี้ ตัวเส้นจะดูดซอสเข้าในเส้น ทำให้เวลาทานจะรู้สึกฉ่ำซอส จานนี้จะมีรสเผ็ดเล็กน้อย โดยจะเผ็ดมาจากพริกแห้ง และมีรสเปรี้ยวจากเคเปอร์(Capers) ถ้าใครอยากทานสปารเก๊ตตี้หรือลิกินี่ที่มีรสเผ็ดนิดๆ แนะนำจานนี้ครับ อร่อยมากครับ

... ซี่โครงหมูอบน้ำผึ้ง เสริฟพร้อมมันฝรั่งบด สลัดครีมกะหล่ำปลีและแอปเปิ้ล : ไม่ต้องบอกก็รู้เลยว่าอร่อยแน่ครับ ซี่โครงหมูตุ๋นในน้ําสต๊อกแล้วนำมาอบ โดยราดซอสผสมน้ำผึ้งสูตรเฉพาะของทางร้าน เนื้อนุ่มมากครับ รสชาติออกหวานด้วยรสของน้ำผึ้ง ในจานจะเสริฟพร้อมกับสลัดครีมกะหล่ำปลีและแอปเปิ้ล มีรสเปรี้ยวหวาน ส่วนมันบดทางร้านทำเอง ไม่ได้ใช้มันบดผงครับ ไม่บอกก็คงรู้ว่าแนะนำอีกแล้วนะครับ ^^

... Blue Curacao Soda : ทางร้านใช้ Syrup ของ MONIN จากฝรั่งเศษ อร่อยครับ มีกลิ่นส้มหอมๆ ทานแล้วชื้นใจครับ อร่อยจนดื่มหมดไปตั้งแต่เริ่มทานครับ 555 ^^"

... Apple Soda : แก้วนี้เป็นแก้วที่ 2 และเป็นแก้วที่ผมชอบมากครับ ใช้ Syrup ของ MONIN เช่นกัน หอมกลิ่นแอปเปิ้ล หวานกำลังดี อร่อยมากครับ

มื้อนี้ประทับใจมากครับ อาหารอร่อยถูกปากผมมากครับ บรรยากาศในร้านก็ใช้ได้ และที่สำคัญราคาไม่แพงด้วยครับ ใครอยู่แถวพุธมณฑลสาย 2 แนะนำให้ลองมาทานร้านนี้ดูนะครับ ^^

ปล. ทางร้านมีบริการ Wifi ฟรีครับ